C 125/414
SL
Uradni list Evropske unije
5.4.2023
sreda 14. septembra 2022 (38b) Predvideti je treba ustrezne določbe za boj proti goljufijam, zlasti v zvezi z rabljenim oljem za kuhanje, ki se mu
pogosto primeša palmovo olje.
Odkrivanje in preprečevanje goljufij sta bistvena, da bi preprečili nelojalno konkurenco in vse večje krčenje gozdov v tretjih državah, zato bi bilo treba izvajati načelo popolne in certificirane sledljivosti teh surovin.
(39)
Uredba (EU) 2018/1999 o upravljanju se večkrat sklicuje na zavezujoči cilj na ravni Unije, tj. vsaj 32-odstotni delež energije iz obnovljivih virov, porabljene v Uniji leta 2030.
Ker je treba ta cilj povečati za namene učinkovitega prispevka k cilju zmanjšanja emisij toplogrednih plinov za vsaj 55 % do leta 2030, bi bilo treba te sklice spremeniti.
Morebitne določene dodatne zahteve glede načrtovanja in poročanja ne bodo ustvarile novega sistema načrtovanja in poročanja, temveč bi zanje moral veljali obstoječi okvir za načrtovanje in poročanje v skladu z Uredbo (EU) 2018/1999.
(40)
Področje uporabe Direktive 98/70/ES Evropskega parlamenta in Sveta (15) bi bilo treba spremeniti, da se prepreči podvajanje regulativnih zahtev v zvezi s cilji razogljičenja goriv, namenjenih uporabi v prometu, in doseže uskladitev z Direktivo (EU) 2018/2001.
(40a) Prav tako bi bilo treba spodbujati raziskave in inovacije na področju čiste energije, kot je vodik, da bi zadostili
naraščajočemu povpraševanju po alternativnih gorivih, predvsem pa zato, da bi dali na trg energijo, katere proizvodni stroški so nižji kot pri energiji iz fosilnih goriv, kot so plinsko olje, kurilno olje ali bencin, katerih cene danes dosegajo rekordne ravni.
(41)
Opredelitve pojmov iz Direktive 98/70/ES bi bilo treba spremeniti, da se uskladijo z Direktivo (EU) 2018/2001 in se tako preprečijo različne opredelitve pojmov v teh dveh aktih.
(42)
Obveznosti v zvezi z zmanjšanjem emisij toplogrednih plinov in uporabo pogonskih biogoriv iz Direktive 98/70/ES bi bilo treba črtati, da bi se racionaliziralo in preprečilo podvajanje predpisov v zvezi z okrepljenimi obveznostmi glede razogljičenja goriv, namenjenih uporabi v prometu, ki so določene v Direktivi (EU) 2018/2001.
(43)
Obveznosti v zvezi s spremljanjem in poročanjem o zmanjšanju emisij toplogrednih plinov iz Direktive 98/70/ES bi bilo treba črtati v izogib dvakratni ureditvi obveznosti poročanja.
(44)
Direktivo Sveta (EU) 2015/652, ki določa podrobna pravila za enotno izvajanje člena 7a Direktive 98/70/ES, bi bilo treba razveljaviti, saj ta z razveljavitvijo člena 7a Direktive 98/70/ES s to direktivo zastara.
(45)
Kar zadeva komponente na biološki osnovi v dizelskem gorivu, sklic v Direktivi 98/70/ES na dizelsko gorivo B7, tj. dizelsko gorivo, ki vsebuje do 7 % metil estrov maščobnih kislin (FAME), omejuje razpoložljive možnosti za doseganje višjih ciljev vključitve pogonskih biogoriv iz Direktive (EU) 2018/2001.
Razlog za to je dejstvo, da je skoraj celotna dobava dizelskega goriva v Uniji že B7.
Zato bi bilo treba največji delež sestavin na biološki osnovi povečati s 7 % na 10 %.
Ohranjanje tržnega uvajanja B10, tj. dizelskega goriva, ki vsebuje do 10 % metil estrov maščobnih kislin (FAME), zahteva vseevropsko stopnjo zaščite B7 za 7 % FAME v dizelskem gorivu zaradi velikega deleža vozil, ki niso združljiva z B10 in naj bi bila prisotna v voznem parku do leta 2030.
To bi moralo biti izraženo v členu 4, odstavek 1, drugi pododstavek, Direktive 98/70/ES, kakor je bila spremenjena s tem aktom.
(45a) Z večjo uporabo energije iz obnovljivih virov se lahko povečata tudi energetska varnost in neodvisnost, med
drugim z zmanjšanjem odvisnosti od fosilnih goriv.
Dodatno izboljšanje in medsebojna povezanost prenosnega sistema pa sta bistvenega pomena za pravično in učinkovito uporabo tega prehoda, da bodo koristi, ki iz njega izhajajo, enakomerno porazdeljene med prebivalce Unije in ne bodo povzročile energijske revščine.
(46)
Prehodne določbe bi morale omogočiti odrejeno nadaljevanje zbiranja podatkov in izpolnjevanje obveznosti poročanja v zvezi s členi Direktive 98/70/ES, črtanimi s to direktivo.
(15)
Direktiva 98/70/ES Evropskega parlamenta in Sveta z dne 13. oktobra 1998 o kakovosti motornega bencina in dizelskega goriva ter spremembi Direktive 93/12/EGS (UL L 350, 28.12.1998, str. 58).